
VICKI LEWIS THOMPSON

En sjanse av tusen

Oversatt av Siv Rekve

MINISERIE: HETT BYTTE


Dette er den første delen i miniserien Hett bytte. Bli med langs den svingete veien til Last Chance Ranch som ble bygget fordi alle fortjener en siste sjanse til å finne lykke og kjærlighet (og bra sex).

Kjære leser!

Jeg er tilbake! Som noen av dere kanskje vet, har jeg skrevet noen andre typer bøker de siste årene, men så kom et tilbud jeg ikke kunne motstå –muligheten til å skrive om mine kjære cowboyer igjen. Jeg elsker sexy cowboyhistorier! Legg til et flott westernlandskap som det man finner i Jackson Hole-området i Wyoming, så er jeg i skrivehimmelen.



Velkommen til miniserien Hett bytte, der mennene er sexy og kvinnene lykkelige! Bli med meg nedover en svingete grusvei til Last Chance Ranch, og hold fast på tanken om at vi alle trenger en siste sjanse til å lete etter det vi fortjener, særlig kjærlighet (og fantastisk sex). Mens du sitter på den brede terrassen foran Last Chance og kikker på de flotte Grand Tetonfjellene i det tidlige morgenlyset, vil du oppdage en høy, bredskuldret cowboy som setter seg i en støvete ranchbil. Det er Nick Chance, den mellomste sønnen. Han vet det ikke ennå, men hans verden er i ferd med å bli snudd på hodet. Og en brunøyd skjønnhet vil hjelpe ham med å få den på riktig plass igjen.



Elsker ikke du også å se en mann i boots, trange dongeribukser og en Stetson trukket ned over øynene? Tro meg, du kommer virkelig til å kose deg på Last Chance Ranch. Det er herlig å være tilbake blant sexy cowboyer igjen!



God tur!

Vicki


Til Daniela Cardy, en talentfull assistent,

fotograf, forfatter, og viktigst av alt, venn.


Prolog

1. mai 1937

Mennene i Chance-familien er heldige når det virkelig gjelder. Archibald Chance satt ved et røykfullt kortbord på bakrommet i en bar i Jackson, Wyoming, og mumlet farens favorittmotto mens han kastet sin siste dollar i potten. Kameraten hans, Seth, hadde lagt skjøtet til en verdiløs ranch kalt Double Zero der. Det var det eneste av verdi han hadde igjen.

Da spillet var over, eide Archie den forfalne eiendommen pluss nok bensin til å komme seg dit. Seth var ruinert og måtte leve på det lille søsteren Eleanor tjente som sypike til han fant en jobb eller drakk seg i hjel.

Archie kunne ikke la det skje med vennen. Dessuten var det Eleanor. Archie hadde likt henne lenge, og han hadde en anelse om at hun likte ham også. Han kunne ikke svikte henne heller.

Han la armen rundt Seths sammensunkne skuldre. –Du og Eleanor kan komme til ranchen og jobbe for meg. Jeg kan ikke betale dere, men dere får tak over hodet. Vi prøver å drive det stedet.

Seth så tvilende ut. –Det taket lekker. Double Zero er i elendig stand, ingen har bodd der på årevis.

–Vi fikser opp stedet. Kom igjen, Seth. Du er arbeidsledig, og ingen etterspør mitt snekkerarbeid for tiden. Vi kan like godt prøve oss på kvegdrift.

–Kvegdrift? Seth lo. –Vi har ingen kyr.

–Ikke tenk på detaljene. Dette er vår siste sjanse slik jeg ser det. Det er jo perfekt! Jeg heter Chance, så vi kaller den Last Chance Ranch. Hva tror du?

–Jeg tror du er gal, men hva så? Jeg blir med, men jeg kan ikke snakke for Eleanor.

–Hun blir med. Archie avgjorde at farens favorittmotto kanskje var sant, tross alt.

–Hvordan kan du være så sikker?

–Fordi jeg skal be henne gifte seg med meg.


Første kapittel

Nåtid

Nick Chance var forbannet. Det fantes ingen logisk grunn til å gjerde inn denne steinete delen av Last Chance Ranch. Det ville være et elendig beite og lå for langt fra stallen til å fungere som en innhegning.

Men storebror Jack hadde bestemt at det skulle gjerdes inn i tilfelle de ville trenge det en dag. Der røyk Nicks fridag. Jack hadde oppdaget at Nick ikke hadde noen veterinærplikter i dag, verken hjemme eller på noen av de andre ranchene i dalen, så han hadde gitt Nick en spade.

Nick hadde vært fristet til å fortelle Jack hvor han kunne plassere spaden sin, men det ville ikke løse noe om han gikk løs på Jack. Fyren var hardere mot seg selv enn mot andre. Det var ikke Jacks feil at faren deres omkom i en bilulykke, men ingen klarte å overbevise ham om det.

Så Nicholas Chance, veterinær, kjørte en av de gamle ranchpickupene i stedet for den moderne dyrlegebilen sin, og han gravde stolpehull som det ikke var nødvendig å grave. Ja ja, han fikk i hvert fall litt sol på kroppen. Han gikk ut av pickupen, tok av seg skjorten og kastet den inn i førerhuset. Så fant han fram de slitte arbeidshanskene.

Før han satte i gang med arbeidet, lente han seg mot støtfangeren og tok seg tid til å nyte utsikten mot Teton-fjellene. En ravn fløy forbi og skrek noe Nick tolket som anerkjennelse.

Han klarte ikke å være sint i et landskap som dette. Blikket hans gled over den grågrønne salvien som ble livet opp av vårblomster, inkludert to av morens favoritter –rosa villgeranium og solsikker. Det hadde regnet kvelden før, noe som hadde ført til økt vannføring i bekken han hørte klukke, men ikke kunne se herfra.

Han kjente lukten av leirholdig jord og fuktige furunåler. Junisolen var varm, men ikke varm nok til å smelte snøen som fremdeles klynget seg til de taggete fjelltoppene. Nick ble aldri lei av å se på dem.

Et av favorittminnene hans dukket opp, noe det ofte gjorde når han så på fjellene. Jack, som sto lent mot innhegningen, hadde informert ti år gamle Nick og ni år gamle Gabe om at fjellene var oppkalt etter en fransk fyr, og at Teton var det franske ordet for pupper. Nick og Gabe hadde ledd seg halvt i hjel, men Jack, en verdensvant fjortenåring, hadde spådd at temaet en dag ville bli fascinerende og ikke lattervekkende.

Nick smilte. Som vanlig hadde Jack hatt rett, selv om Nick nok var mer opptatt av bein enn bryster. Gabe, derimot, foretrakk mer sjenerøst utstyrte kvinner. Det gjorde for så vidt Jack også, men det virket som om han hadde mistet all interesse for det lettsindige, noe som tydeligvis inkluderte stevnemøter, etter forrige høst.

Nick var veldig interessert i stevnemøter og anså dem slett ikke som lettsindige. Men han hadde ikke noen kjæreste nå, og Jacks slavedrivermentalitet ga ham ikke mye tid til å utvikle et nytt forhold.

Nick sukket og reiste seg fra pickupen. Jacks mor hadde stukket av da Jack var smårolling, så det hadde vært ekstra hardt for ham å miste faren også. Nick og Gabe hadde fremdeles sin mor. Det hadde Jack også, men til tross for all kjærligheten Sarah Chance hadde gitt ham, glemte han aldri at han var stesønnen hennes.

Mannen hadde sine problemer, og Nick forsto det, men ting måtte forandre seg snart, ellers ble Nick tvunget til å gjøre noe, selv om Jack offisielt var lederen i henhold til betingelsene i farens testamente. Jack var kanskje sjefen, men Nick, Gabe og moren deres eide en fjerdedel av ranchen hver, noe som betydde at de hadde en del makt.

De hadde i det minste alle vært enige om at de ikke ville selge stedet til tross for den enorme summen ranchen ville innbringe. Siden det var svært lite privat land igjen nær Jackson-regionen, var Last Chance verdt en formue. Men ranchen var ikke til salgs.

Det hadde vært en visst trøst for de ansatte, som elsket å bo og jobbe på en privateid ranch. Nå for tiden avlet Last Chance hester i stedet for kveg, men det var fremdeles en ranch i drift, og det var en seier slik dagens økonomi så ut. Det kunne av og til være vanskelig å få endene til å møtes.

Men det virket som om Jack tok utfordringen litt for alvorlig. Hans idé om en arbeidsdag hadde utvidet seg til at alle jobbet tolv til femten timer. De ansatte var klare til å gjøre opprør, og formannen deres hadde hintet om å slutte.

Gabe var den heldige av dem, tenkte Nick mens han slo ned baklemmen og grep spaden. Gabe konkurrerte i en av grenene innen ridning, cutting, noe som ga ham en unnskyldning til å være borte det meste av sommeren. Han var den beste rytteren av dem, og ved å ri alle konkurransene, reklamerte han for Last Chance-hestene og trakk teoretisk inn kunder. I tillegg slapp han unna Jack.

Nick trakk en av Jacks markeringspinner opp fra bakken og satte spaden i jorda.

Da han kom til det tiende hullet, hadde han gravd opp nok stein til å holde et helt liv, og han stablet dem i en meterhøy haug –hans personlige monument over dumhet. Han var svett og lei. Som alle Chance-mennene var han fullt ut i stand til å gjøre manuelt arbeid, men han hadde tilbrakt mange år på skolen for å bli dyrlege delvis fordi han foretrakk mentale utfordringer framfor fysiske.

Han plantet spaden i bakken, tok av seg hanskene og stakk dem i baklommen. Så tok han et blått halstørkle ut av den andre lommen, tok av seg cowboyhatten og tørket seg i ansiktet. Etter å ha lagt halstørkleet tilbake og satt hatten på hodet igjen, begynte han å telle de gjenstående markeringspinnene for å se hvor mange hull han hadde igjen før han kunne slippe unna åket.

Det var da han så henne. Hun sto med ansiktet mot ham, omtrent tjue meter unna på grusveien han hadde kommet inn på. Hun senket langsomt det store kameraet med telelinse, men han var sikker på at hun allerede hadde tatt minst ett bilde av ham, om ikke flere. Han tenkte at hvis hun var frekk nok til å ta et bilde av en totalt fremmed uten å spørre om lov, kunne han granske henne uten å føle seg som en mannssjåvinistisk gris.

Hun var forholdsvis høy, minst 1,77. Hun var kledd i moderne, brune støvletter, et langt, beige skjørt og en lysegul, ermeløs bluse. Både blusen og skjørtet var kneppet foran. Han var tydeligvis mer seksuelt trengende enn han hadde innsett, for hans første tanke var lett tilgang.

Teknisk sett var det korte, krøllete håret hennes brunt, men i solen så det ut som om det var laget av et dusin nyanser fra melkesjokolade til bronse. Hun var for langt unna til at han så øyenfargen hennes, men nær nok til å vite at hun var pen, med høye kinnbein, en aristokratisk nese og fyldige lepper. Store gullringer dinglet fra øreflippene hennes.

En brun skinnsekk hang over den ene skulderen hennes, og han forventet at hun skulle legge kameraet og telelinsen i den nå som hun hadde blitt tatt i å fotografere lokalbefolkningen som om den var eksotisk fauna. Men hun overrasket ham. Med et smil løftet hun kameraet igjen.

Han kunne ikke motstå fristelsen. Han gliste idet han strammet magemusklene og spente bicepsene.

*

Hele livet hadde Dominique Jeffries blitt kritisert for å være for impulsiv, men etter to år som Hermans kjæreste hadde hun lært å legge bånd på seg. Nå som hun ikke lenger var Hermans kjæreste, etter å ha blitt byttet ut med datteren til sjefen hans, lurte hun på om hun hadde glemt å være impulsiv.

Hun hadde i det minste kommet så langt. Etter å ha blitt ydmyket av eksen hadde hun hatt et desperat behov for å komme seg bort. Hun hadde valgt det stedet hun hadde drømt om hele livet –det ville Vesten.

Og ja, hun hadde vurdert muligheten for å finne en vill cowboy her også, en som kunne pleie det skadete egoet hennes. Turen hennes til Wyoming var en test for å se om den gamle Dominique fremdeles var der, og om hun våget å la henne komme ut for å leke.

Denne autentiske cowboyen var perfekt for å finne ut om hun fremdeles hadde det som krevdes for å være spontan. Men ikke for spontan. Hun ville ikke gjøre noe for å sette portrettfotografstudioet hun hadde bygd opp i Indianapolis, på spill. Hun hatet å innrømme det, men Herman hadde hjulpet henne å bli økonomisk stabil for første gang i livet, og det føltes bra å ha penger i banken.

Men hun hadde en annen god følelse i dag, følelsen av å flørte med en flott fyr. Cowboyen hennes fikk henne allerede til å le med sin muskelspenningsoppvisning. –Fin posering, ropte hun. –Vil du vise meg baksiden?

Han snudde seg og viste fram en rumpe til å dø for og ryggmuskler hun ikke hadde sett maken til på… vel, to år. Herman var ingen kroppsbygger. Hun tok et par bilder, men hun var her for mer enn fotografering. Et kamera fungerte fint for å bryte isen.

Snakk om å ta sterkt i! Den skjorteløse cowboyen kunne smelte all is i nærheten. Når hun så på ham, ble hun overrasket over at det fremdeles var snø i fjellene.

Hun kunne ikke tro at hun hadde snublet over et så flott eksemplar av barsk westernmann allerede den første dagen her. Denne fyren var det motsatte av Herman. Og det var egentlig det hun hadde kommet hit for å finne. Etter å ha vært snill pike i to år, noe som hadde endt med at hun ble… vel, dumpet, lengtet hun etter å være litt slem.

–Har du alt du trenger? spurte han over skulderen.

Ikke helt, men Rom ble ikke bygd på en dag. –Ja visst. Takk.

Han snudde seg. –Jeg burde takke deg. Du ga meg en pause fra gravingen.

–Glad for å være til hjelp. Hun tok linsen av kameraet og la utstyret forsiktig i ryggsekken før hun gikk mot ham. –Jeg er her på ferie.

–Sier du det?

Hun lo. –Jeg vet det. Vanskelig å tro. Jeg ser sikkert veldig Jackson Hole ut for deg.

–Det spørs. Blikket hans dvelte ved henne da han gransket antrekket hennes. –Vi har Hollywood-typer her oppe også.

Å bli tatt for en Hollywood-type ga henne et løft. Det samme gjaldt å bli stirret på. Da hun hadde trodd at hun var forelsket i Herman, hadde hun tenkt på ham som nøysom. Nå så hun på ham som gjerrig, både med penger og komplimenter.

Denne cowboyen virket ikke som den gjerrige typen. Hun elsket måten han snakket på, langsomt og bevisst, noe hun antok kom fra å ha levd i slike åpne områder. Ved nærmere ettersyn så hun at øynene hans var grønne.

–Jeg er ikke fra Hollywood, sa hun. –Jeg kommer fra… faktisk, glem det. Det betyr ingenting. Jeg har ferie fra det stedet. Ingen grunn til å nevne det.

–Hvor bor du?

Hun anså det som et lovende spørsmål, som om han ville vite hvor tilgjengelig hun ville være mens hun var i området. –Her.

–Ah. Fullt på Bunk and Grub, antar jeg?

–Det stemmer. Noen ville bli en uke ekstra, så Pam sendte meg ned hit.

–Skjer hele tiden. Jeg håper du ikke er for skuffet over å være på en ranch i stedet for en koselig Bed & Breakfast.

–Slett ikke. Det er flott.

Og det er du også. Det var ok at han glodde på henne, men hun følte seg ikke vel med å glo på ham. Men hun klarte ikke la være. Den nakne brystkassen hans var litt av et syn –med rødbrunt hår, muskuløs, glinsende av svette.

Han skjøv hatten bakover med tommelen. –De har sikkert plassert deg i Ronis rom.

–Jeg er ikke sikker. Er hun NASCAR-fan? Det er mye NASCAR-saker der.

–Hun er mekaniker for et av lagene og kommer bare hjem i feriene.

Dominique håpte at Roni ikke var kjæresten hans. Hun håpte at ingen var kjæresten hans. –Jeg er glad rommet hennes var ledig.

Er du? Hun kikket på den venstre hånden hans, men manglende ring betydde lite nå for tiden.

–Første gang i Wyoming?

–Ja. Jeg ville se noe annerledes.

–Du mener fjell og elg? De grønne øynene glitret av latter.

–Du synes sikkert det er rart at jeg tok bilde av deg. Hun var nær nok til å kjenne den moskusaktige duften hans. Hun hadde alltid elsket svett sex. Herman hadde vært en effektiv elsker, en kompetent elsker, men han foretrakk klimatiserte soverom, så det hadde ikke vært mye svette involvert.

–Jeg er faktisk smigret. Det er ikke ofte en flott kvinne retter et kamera mot meg uten grunn.

–Jeg hadde en grunn. Hun hadde ikke ment å høres så hes og forførende ut. Hun kremtet. –Det jeg mente…

–Nei, nei, ikke trekk det tilbake. Jeg liker antydningen i det første svaret.

–Og det var?

–At du synes jeg er sexy.

–Kanskje det. Selvsikkerheten hans var utrolig sexy.

Smilet hans avslørte hvite tenner. –Bare så det er sagt, jeg synes du er sexy også.

Nå, det var godt å høre. Med så hvite tenner tygde han ikke tobakk. Hun hadde tenkt på det når hun fantaserte om et intimt møte med en cowboy. Skråtobakk var ikke en del av fantasien hennes.

Han tok et skritt mot henne, den første bevegelsen hans i hennes retning. –Så hva skal vi gjøre med vår gjensidige sexy utstråling?

Hun hikstet. Hun hadde startet denne replikkvekslingen, men han hadde tatt ledelsen og kommet med en utfordring. Han forventet antakelig at hun skulle snu på hælen og flykte.

Hun hadde ikke kommet helt til Wyoming for å flykte ved det første tegn til eventyr. Hun var fast bestemt på å gjenoppdage sin impulsive side. Med hamrende hjerte ble hun stående. –Jeg er ikke sikker. Noen forslag?

Han hektet tomlene i beltehempene på dongeribuksen slik at hendene hans rammet inn skrittet. –Jeg kan forestille meg noe.

Hun visste at han fremdeles forventet at hun skulle trekke seg. Vel, han ville få seg en overraskelse. Hun prøvde å ikke hyperventilere og så inn i de grønne øynene hans. –Jeg også.

Han stirret på henne. –Du leker ikke, hva?

–Nei. Hun svelget og prøvde å puste normalt. –Gjør du?

–Jeg gjorde det for et øyeblikk siden, men… pokker heller. Foreslår du det jeg tror du foreslår?

Adrenalinet strømmet gjennom henne. –Den siste måneden har vært et helvete. Kjæresten min dumpet meg da datteren til sjefen hans fridde. Jeg tok denne ferien for å komme meg bort, være i helt andre omgivelser, og jeg… Adrenalinet begynte å forsvinne, og hun ble skjelven. –Saken er at vi ikke har cowboyer i Indianapolis.

Han gransket henne taust.

Ordene hennes hang mellom dem som en malplassert frekkhet. Hun krympet seg. –Glem det. Jeg går nå. Hun snudde seg.

–Ikke gå. Han grep hånden hennes.

Hun kjente berøringen helt ned til tærne. Nei, hun kjente den helt inn i livmoren. Trælete og sterke hender som kunne hele henne. Men bare hvis han virkelig ønsket dette.

Hun snudde seg mot ham igjen. –Hvis du bare synes synd på meg…

–Nei, jeg synes synd på den dumme idioten som satte karriere og forfremmelse foran det å være sammen med deg.

Bare det å høre det fra en sexy cowboy var verdt flybilletten og overnattingen. –Takk.

–Kom igjen. Han trakk henne mot pickupen.

Hun holdt igjen. –Du trenger ikke kjøre meg tilbake til ranchhuset. Jeg kan gå.

Han strammet grepet om hånden hennes og så henne i øynene. –Jeg har ingen planer om å kjøre deg tilbake.

